C 214/4
MT
Il-Ġurnal Uffiċjali tal-Unjoni Ewropea
16.6.2023
It-Tlieta 17 ta’ Jannar 2023
I.
billi spiss ikun diffiċli ħafna għall-SMEs li jżommu pożizzjoni kompetittiva fi sfond ta' globalizzazzjoni tal-katina sħiħa tal-valur tal-bejgħ bl-imnut immexxija minn kumpaniji kbar; billi l-konsegwenzi kollaterali jinkludu l-istandardizzazz­ joni tal-offerta kummerċjali u tal-pajsaġġ urban, it-tbattil taċ-ċentri urbani, iż-żieda fl-impronti ekoloġiċi u l-impatt fuq il-kundizzjonijiet tax-xogħol; billi t-tisħiħ tal-kummerċ lokali jista' jgħin biex jiġu indirizzati dawn il-konsegwenzi;
J.
billi bl-iżvilupp rapidu tal-kummerċ elettroniku, is-settur tal-bejgħ bl-imnut bħalissa għaddej minn trasformazzjoni drammatika, filwaqt li l-bejgħ bl-imnut b'ħafna kanali, li jikkombina l-bejgħ offline u dak online, iġib kemm opportunitajiet kif ukoll sfidi ġodda għas-settur;
K.
billi l-inflazzjoni fiż-żona tal-euro qed tkompli tiżdied; billi l-prezzijiet tal-enerġija u tal-fjuwil qed ikomplu jogħlew b'rata li taqbeż b'mod konsiderevoli l-inflazzjoni medja, jibqgħu volatili ħafna u huma waħda mir-raġunijiet ewlenin għall-għeluq tal-SMEs; billi dawn il-fatturi jagħmlu l-SMEs u l-mikrointrapriżi tas-settur tal-bejgħ bl-imnut partikolarment vulnerabbli;
L.
billi n-negozjanti ż-żgħar huma spiss affettwati minn pjattaformi kbar ta' bejgħ li joffru prezzijiet aktar baxxi minħabba li mexxew l-ispejjeż tal-produzzjoni tagħhom lejn pajjiżi terzi;
M. billi sabiex jiġi żgurat kummerċ bl-imnut ugwali u ġust madwar l-Unjoni Ewropea, huwa essenzjali li jiġu installati networks diġitali ta' kapaċità għolja fir-reġjuni kollha tal-UE; billi skont il-Qorti Ewropea tal-Awdituri għad hemm nuqqasijiet serji fl-implimentazzjoni ta' dawn in-networks fl-UE, li jistgħu japprofondixxu d-distakk diġitali u jipperikolaw is-sostenibbiltà tal-ħwienet lokali li jinsabu f'żoni skarsament popolati meta mqabbla ma' dawk li jinsabu fi bliet kbar; N.
billi l-Komunikazzjoni tal-Kummissjoni intitolata “Settur Ewropew tal-bejgħ bl-imnut adattat għas-seklu 21” għandha l-għan li ssaħħaħ il-kompetittività tas-settur tal-bejgħ bl-imnut;
O.
billi l-inizjattiva “Revitalise Retail” (nagħtu ħajja ġdida lill-bejgħ bl-imnut) ippreżentata mill-Kummissjoni tappoġġa d-diġitalizzazzjoni u l-modernizzazzjoni tal-SMEs fil-livell tal-konsumatur; billi l-appoġġ għall-kapaċità tal-bejjiegħa żgħar biex jadattaw għal dawn il-bidliet huwa wieħed mill-aktar passi importanti għal dawk li jfasslu l-politika tal-UE;
P.
billi l-Kummissjoni laqgħet il-proposta tal-petizzjonanti biex tinħoloq Kapitali Ewropea tas-Kummerċ u l-Bejgħ bl-Imnut Lokali u se tikkunsidra l-possibbiltajiet biex jiġu indirizzati l-kwistjonijiet speċifiċi mqajma fiha: billi, minħabba l-prijorità li jiġi żgurat li l-programmi ta' appoġġ tal-Kummissjoni jkollhom impatt, il-Kummissjoni se tqis, b'mod partikolari, l-importanza li mmorru lil hinn mis-sensibilizzazzjoni, u nikkontribwixxu direttament għas-soluzzjoni tal-isfidi li jiffaċċaw l-SMEs bl-imnut u niġġeneraw impatt pożittiv għalihom;
Q.
billi l-proposta tista' ssaħħaħ il-ħidma li għaddejja fil-bliet fil-qafas tal-industrija u l-politika tal-SMEs, b'mod partikolari l-Isfida tal-Bliet Intelliġenti, li tgħaqqad komunità attiva ta' 136 belt minn 21 pajjiż biex tħeġġeġ teknoloġiji avvanzati u biex tixpruna trasformazzjoni ekoloġika u diġitali u reżiljenza soċjali;
R.
billi l-bini ta' komunità tal-bejgħ bl-imnut robusta jista' jkun utli ħafna għal dawk li qed ifittxu li jimmodernizzaw u jtejbu l-pożizzjoni kompetittiva tagħhom;
S.
billi l-konformità mal-formalitajiet amministrattivi taffettwa lill-SMEs aktar minn kumpaniji akbar minħabba r-riżorsi finanzjarji u umani limitati tagħhom;
T.
billi l-kompitu tar-regolamentazzjoni tas-settur tal-bejgħ bl-imnut jaqa' primarjament f'idejn l-Istati Membri.
billi kwalunkwe valutazzjoni tal-ostakli li jiffaċċja s-settur tal-bejgħ bl-imnut jenħtieġ li tkun ibbażata, fost affarijiet oħra, fuq l-esperjenzi u l-perċezzjonijiet tan-negozji, tal-ħaddiema u tal-konsumaturi; billi l-Istati Membri jenħtieġ li jiżguraw li r-regolamenti eżistenti ma jaffettwawx b'mod sproporzjonat lill-SMEs u lill-mikrointrapriżi u jfixklu l-attivitajiet tagħhom;
U.
billi l-bejgħ bl-imnut huwa settur li jagħti kontribut fiskali sinifikanti li jgħin biex jitħallas l-infiq pubbliku fuq is-servizzi pubbliċi għaċ-ċittadini kollha;
V.
billi l-għan ta' din il-proposta huwa li tippromwovi l-bejgħ bl-imnut lokali u tikkontribwixxi għall-għarfien kollettiv tal-importanza ekonomika u soċjali tiegħu;